“Yer kadastriga doir axborotlarni manfaatdor yuridik va jismoniy shaxslarga berish tartibi to‘g‘risidagi nizomni tasdiqlash to‘g‘risida”gi qarorga o‘zgartirishlar kiritish haqida

O‘zbekiston Respublikasi Prezidentining 2020-yil 7-sentabrdagi PF-6061-son “Yer hisobi va davlat kadastrlarini yuritish tizimini tubdan takomillashtirish chora-tadbirlari to‘g‘risida”gi Farmoni, O‘zbekiston Respublikasi Prezidentining 2020-yil 7-sentabrdagi PQ-4819-son “O‘zbekiston Respublikasi Davlat soliq qo‘mitasi huzuridagi Kadastr agentligi faoliyatini tashkil etish chora-tadbirlari to‘g‘risida”gi qarori hamda O‘zbekiston Respublikasi Vazirlar Mahkamasining 2021-yil 22-iyundagi 389-son “Davlat kadastrlarini yuritish sohasini tartibga soluvchi ayrim normativ-huquqiy hujjatlarni tasdiqlash to‘g‘risida”gi qaroriga muvofiq buyuraman:
 1. O‘zbekiston Respublikasi Yer resurslari, geodeziya, kartografiya va davlat kadastri davlat qo‘mitasining 2016-yil 27-apreldagi 34-son “Yer kadastriga doir axborotlarni manfaatdor yuridik va jismoniy shaxslarga berish tartibi to‘g‘risidagi nizomni tasdiqlash to‘g‘risida”gi qaroriga (ro‘yxat raqami 2791, 2016-yil 24-may) (O‘zbekiston Respublikasi qonun hujjatlari to‘plami, 2016-y., 21-son, 245-modda) ilovaga muvofiq o‘zgartirishlar kiritilsin.
 2. Mazkur buyruq rasmiy e’lon qilingan kundan e’tiboran kuchga kiradi.
 1. Qaror muqaddimasi quyidagi tahrirda bayon etilsin: 
 “O‘zbekiston Respublikasining “Davlat yer kadastri to‘g‘risida”gi Qonuni, O‘zbekiston Respublikasi Prezidentining 2020-yil 7-sentabrdagi PF-6061-son “Yer hisobi va davlat kadastrlarini yuritish tizimini tubdan takomillashtirish chora-tadbirlari to‘g‘risida”gi Farmoni, O‘zbekiston Respublikasi Prezidentining 2020-yil 7-sentabrdagi PQ-4819-son “O‘zbekiston Respublikasi Davlat soliq qo‘mitasi huzuridagi Kadastr agentligi faoliyatini tashkil etish chora-tadbirlari to‘g‘risida”gi qarori hamda O‘zbekiston Respublikasi Vazirlar Mahkamasining 2021-yil 22-iyundagi 389-son “Davlat kadastrlarini yuritish sohasini tartibga soluvchi ayrim normativ-huquqiy hujjatlarni tasdiqlash to‘g‘risida”gi qaroriga muvofiq buyuraman”.
 2. Ilovada:
 1) muqaddima quyidagi tahrirda bayon etilsin:
 “Mazkur Nizom O‘zbekiston Respublikasining “Davlat yer kadastri to‘g‘risida”gi Qonuni, O‘zbekiston Respublikasi Prezidentining 2020-yil 7-sentabrdagi PF-6061-son “Yer hisobi va davlat kadastrlarini yuritish tizimini tubdan takomillashtirish chora-tadbirlari to‘g‘risida” Farmoni, O‘zbekiston Respublikasi Prezidentining 2020-yil 7-sentabrdagi PQ-4819-son “O‘zbekiston Respublikasi Davlat soliq qo‘mitasi huzuridagi Kadastr agentligi faoliyatini tashkil etish chora-tadbirlari to‘g‘risida”gi qarori hamda O‘zbekiston Respublikasi Vazirlar Mahkamasining 2021-yil 22-iyundagi 389-son “Davlat kadastrlarini yuritish sohasini tartibga soluvchi ayrim normativ-huquqiy hujjatlarni tasdiqlash to‘g‘risida”gi qaroriga muvofiq, yer kadastriga doir axborotlarni manfaatdor yuridik va jismoniy shaxslarga berish tartibini belgilaydi.”;
 2) 1-bandda:
 uchinchi xatboshidagi “erni ro‘yxatga olish” degan so‘zlar “yer uchastkalariga bo‘lgan huquqlarni davlat ro‘yxatidan o‘tkazish” degan so‘zlar bilan almashtirilsin;
 oltinchi xatboshidagi “inventarizatsiya qilish” degan so‘zlar “xatlovdan o‘tkazish” degan so‘zlar bilan almashtirilsin;
 yettinchi xatboshi quyidagi tahrirda bayon etilsin:
 “ko‘chmas mulk obyektlariga bo‘lgan huquqlarning davlat reyestri — ko‘chmas mulk obyektlari va ularga bo‘lgan huquqlar to‘g‘risida, shuningdek, huquq egalari haqidagi ma’lumotlardan iborat yagona axborot ma’lumotlar bazasi;”;
 3) 2-banddagi “uchastkasini ro‘yxatga olish” degan so‘zlar “uchastkasiga bo‘lgan huquqni davlat ro‘yxatidan o‘tkazish” degan so‘zlar bilan almashtirilsin;
 4) 3-band quyidagi tahrirda bayon etilsin:
 “Yer kadastriga doir axborot O‘zbekiston Respublikasi Davlat soliq qo‘mitasi huzuridagi Kadastr agentligining Davlat kadastrlari palatasi (bundan buyon matnda Davlat kadastrlari palatasi deb yuritiladi) uning hududiy boshqarmalari ma’lumotlar bazasida shakllantiriladi va ular tomonidan manfaatdor yuridik va jismoniy shaxslarga ularning murojaatlariga muvofiq beriladi”;
 5) 8-bandning ikkinchi xatboshisi quyidagi tahrirda bayon etilsin:
 “ko‘chmas mulk obyektlariga bo‘lgan huquqlarning davlat reyestri;”;
 6) 9-band quyidagi tahrirda bayon etilsin:
 “9. Yer kadastriga doir axborotni uning shakllantirilishiga, saqlanishiga, yangilab borilishiga va turiga qarab foydalanuvchilarga quyidagi tashkilotlar taqdim etadi:
 a) Davlat kadastrlari palatasi tomonidan respublika bo‘yicha Qoraqalpog‘iston Respublikasi, viloyatlar va Toshkent shahri kesimida beriladigan axborot:
 er turlari bo‘yicha yerlarning toifalari kesimida yer fondi;
 qishloq xo‘jaligi yerlarining bonitet ballari;
 qishloq xo‘jaligi yerlarining normativ qiymati.
 b) Davlat kadastrlari palatasining Qoraqalpog‘iston Respublikasi, viloyatlar va Toshkent shahar boshqarmalari tomonidan tegishli hududlari bo‘yicha tumanlar (shaharlar) kesimida beriladigan axborot:
 er turlari bo‘yicha yerlarning toifalari kesimida yer fondi;
 yer uchastkasiga bo‘lgan huquqning davlat ro‘yxatidan o‘tkazilganligi to‘g‘risida Vazirlar Mahkamasining 2018-yil 29-dekabrdagi 1060-son qarori bilan tasdiqlangan Ko‘chmas mulk obyektlariga bo‘lgan huquqlarni davlat ro‘yxatidan o‘tkazish tartibi to‘g‘risidagi nizomga muvofiq ko‘chmas mulk obyektlariga bo‘lgan huquqlarning davlat reyestridagi axborot;
 yer uchastkasining yer turlari bo‘yicha maydoni, qishloq xo‘jaligi yerlarining sifati va normativ qiymati to‘g‘risida Vazirlar Mahkamasining 2014-yil 7-yanvardagi 1-son qarori bilan tasdiqlangan Tuman (shahar) yer kadastri daftarini yuritish tartibi to‘g‘risidagi nizomga muvofiq tuman (shahar) yer kadastri daftaridagi axborot;
 kadastr yig‘majildidagi yer uchastkasining tavsifi va boshqa xususiyatlari to‘g‘risidagi ma’lumotlar.”;
 7) 10-bandda:
 uchinchi xatboshidagi “Qoraqalpog‘iston Respublikasi, viloyatlar va Toshkent shahri yer tuzish va ko‘chmas mulk kadastri davlat korxonasining tegishli tuman (shahar)dagi filialiga va “Davyergeodezkadastrga” degan so‘zlar “Davlat kadastrlari palatasi, uning hududiy boshqarmalariga” degan so‘zlar bilan almashtirilsin;
 to‘rtinchi xatboshi quyidagi tahrirda bayon etilsin:
 “Agar so‘ralayotgan yer kadastriga doir axborot Davlat kadastrlari palatasi yoki uning boshqa hududiy boshqarmasida mavjud bo‘lsa, murojaatnomani qabul qilgan tashkilot uni tegishli tashkilotdan so‘rab oladi hamda manfaatdor yuridik va jismoniy shaxsga taqdim etadi”;
 8) 20-banddagi “mulkka bo‘lgan huquqlar va u haqda tuzilgan bitimlarning” degan so‘zlar “mulk obyektlariga bo‘lgan huquqlarning” degan so‘zlar bilan almashtirilsin.